Krajčí, Marek, minister zdravotníctva SR (2021-02-05):
Ďakujem pekne za slovo. Vážené panie poslankyne, páni poslanci, aj ja chcem poďakovať všetkým, ktorí sa podieľali na tvorbe tohto zákona, tiež špeciálne pani poslankyni Šebovej. A vyzdvihnúť najmä spôsob, ktorým teraz ministerstvo zdravotníctva v spolupráci s poisťovňami, ktoré máme, sa rozhodlo adresne pomáhať ľuďom v tejto krajine. Bol to taký, taká naša možno túžba, cieľ, že dotyčný človek príde do lekárne a na základe toho, že sa identifikuje svojou kartou poistenca, bude zrejmé, či je v sociálne ťažkej situácii, alebo nie je v ťažkej sociálnej situácii. A toto táto novela zákona prináša. Ja som teda veľmi rád, že zdravotné poisťovne, hoci, samozrejme, sa im do toho nechcelo ísť, ale že nakoniec aj po žiadosti pána predsedu parlamentu aj pána premiéra vyhoveli tomu a Slovensko bude takýmto spôsobom môcť naozaj adresne pomáhať. Verím, že toto je možno prvý krok, kde prichádzame s týmto návrhom, ale takýmto spôsobom sa potom bude naozaj dať adresne pomáhať možno aj pri iných typoch liekov, pri iných možno zdravotníckych pomôckach a tak ďalej. Takže z tohto pohľadu naozaj veľká vďaka, že sa podarilo posunúť trošku na vyššiu úroveň aj formu sociálnej adresnej pomoci. To ja chcem najmä vyzdvihnúť na tomto zákone. Dostal som tu aj otázky, ktoré síce vôbec nesúviseli s predmetom rozpravy, ale tak, keď dovolíte, ja sa môžem k nim vyjadriť. V prvom rade ja chcem vyzdvihnúť a poďakovať pánovi profesorovi Sabolovi za jeho prácu, ktorú vo Východoslovenskom ústave srdcových a cievnych chorôb doteraz odviedol. Naozaj pôsobil tam dlhé, dlhé roky. A myslím si, že to, čo sa podarilo, naozaj treba poďakovať. Na druhej strane chcem povedať, že však nikto nie je, nemá ani byť prikovaný ku svojej stoličke a býva to tak aj v iných zamestnaniach, aj v iných špičkových firmách, že niekedy je pre spoločnosť dobré, keď dôjde k zmene vedenia, pretože určité vedenia môžu dôjsť na určitý strop. A v tomto prípade ja musím úprimne povedať, že pán profesor bol taký malý cár v tejto, v tomto ústave a naozaj tvrdou rukou vládol. Keď tam aj boli naozaj schopní ľudia, ktorí mohli ten ústav povzniesť na vyššiu úroveň, tak väčšinou museli odísť. Dochádzalo tam k častým výmenám hlavne na pozíciách tých vedúcich pracovníkov. A takisto som ja identifikoval, že je veľké množstvo strachu medzi zamestnancami, ktorí sa viac-menej báli vyjadriť, báli nejakým spôsobom povedať svoje výhrady. Samozrejme, dostali sa k nám na ministerstvo. My si to vážime a ďakujeme im, že aj takýmto spôsobom nás informovali, že tá atmosféra na tom srdcovo-cievnom ústave nebola úplne dobrá. Ale naozaj ma najmä mrzí to, že týmto prístupom sa ako keby znemožnil ďalší rozvoj Východoslovenského ústavu srdcových a cievnych chorôb, a preto rozšírenie spektra medicínskych výkonov a zvýšenia kvality poskytovania služieb sú hlavnými prioritami toho nového vedenia Východoslovenského ústavu srdcových chorôb, ktorý chce oveľa viac spolupracovať s odborníkmi, naozaj vytvoriť dobrú, zdravú atmosféru práce, kolegiality aj medzi špičkovými odborníkmi, ktorí mnohí museli z východoslovenského ústavu srdcových chorôb práve aj pod vedením pána profesora Sabola odísť. Chcem len ešte sa vyjadriť k takej tej mantre opozícii, ktorá neustále spochybňuje nominantov. Tak naozaj ministerstvo zdravotníctva presadzuje ten model vedenia špičkových našich nemocníc, častokrát sú to veľké kolosy, ktoré sú nesmierne náročné na manažment, aby ich riadili profesionálni manažéri, ktorí majú naozaj veľké skúsenosti. Pán inžinier Jura, ktorý má titul Master of Business Administration, ktorý si robil na Univerzite Komenského v spolupráci s Pittsburskou univerzitou, patrí k top špičkovým manažérom a ekonómom z tohto pohľadu aj na území Slovenska a dokázal to vo svojej praxi. Je to z jeho strany veľká aj obeť, že sa rozhodol, že ide pracovať do tohto ústavu, pretože on z mnohých pozícií naozaj to nemusel urobiť, ale chcel pomôcť tomu ústavu. Chcel pomôcť aj našej metropole, aj celému nášmu zdravotníctvu, tak aby naozaj tento ústav ešte lepšie napredoval, mal ešte lepšie výsledky, najmä čo sa týka profesionálnych výkonov a odborných výkonov a odbornosti. Ako, samozrejme, ekonóm musí mať pri sebe medicínskych odborníkov, ktorými sú pán docent Studenčan, ktorý je kardiológ, jeden zo zakladateľov ústavu, ktorý práve aj kvôli spôsobu vedenia musel z tohto ústavu odísť. Takisto je tam špičkový kardiochirurg pán doktor Lukačin, ktorý naozaj rovnako aj ako pán profesor Sabol operoval obrovské množstvo ľudí s vynikajúcimi výsledkami, takisto musel z tohto ústavu viac-menej nedobrovoľne odísť, o čom mám, samozrejme, aj písomné doklady. Takže my sme sa naozaj po dlhom uvažovaní rozhodli pre túto zmenu. Myslíme si, že je to dobrá a zdravá zmena. Pán profesor Sabol, samozrejme, budeme radi, keď ďalej bude pôsobiť na ústave. On je prednostom kardiochirurgickej kliniky a ja verím, že s týmto novým vedením si nájde dobrú súhru, symbiózu a že vytvoria dobrý kolektív, ktorý povznesie tento ústav na ešte lepší, špičkovejší ústav, ktorý naša aj východoslovenská metropola potrebuje. Ďakujem veľmi pekne.